**BESZÁMOLÓ**

**az ELTE BTK Etikai Bizottságának**

**2024. évi működéséről**

Az Etikai Bizottság feladatköreit az Eötvös Loránd Tudományegyetem (a továbbiakban: Egyetem) Bölcsészettudományi Karának (a továbbiakban: Kar) Etikai Bizottsága   
(a továbbiakban: Bizottság) a nemzeti felsőoktatásról szóló 2011. évi CCIV. törvény (a továbbiakban: Nftv.), az Egyetem Szervezeti és Működési Szabályzata (a továbbiakban: ELTE SzMSz), annak I. kötete a Szervezeti és Működési Rend (a továbbiakban: ELTE SzMR), annak 3/b. melléklete a Kar Szervezeti és Működési Rendje (a továbbiakban: KSzMR), az ELTE SzMSz II. kötete a Hallgatói követelményrendszer (a továbbiakban: ELTE HKR), annak XVI. fejezete a Karra vonatkozó rendelkezések, valamint az ELTE SzMSz III. kötete a Foglalkoztatási Követelményrendszer (a továbbiakban: FKR) alapján gyakorolja. Operatív működését Kari Tanács által elfogadott ügyrend szabályozza.

Az Etikai Bizottság személyi összetétele

Elnök:  
Dr. Gintli Tibor, egyetemi tanár

Tagok:  
Dr. Bárth Dániel, egyetemi tanár

Dr. Réz Anna, adjunktus

Póttagok:  
Dr. Holló Dorottya, egyetemi docens

Dr. Ittzés Máté, egyetemi docens

Nem oktató-kutató tag:

Gyulafi Mónika intézeti főmunkatárs

Nem oktató kutató póttag:

Dániel Szonja könyvtárvezető

Hallgatói tag: Virágh Eszter

Hallgatói póttag: Kővágó Dóra

Doktorandusz tag: Tóth Boglára

Titkár:      
a Dékáni Hivatal delegáltja (Losonczi Júlia, hivatalvezető)

Doktori hallgató érintettsége esetén a bizottság ülésein részt vesz a DÖK képviselője is.

Az ELTE Etikai Kódex 26. pontja alapján etikai eljárás bejelentés alapján indítható.

Az Etikai Kódex alapján csak egyetemi polgár indíthat etikai eljárást. Az eljárást – plágium esetét kivéve – a kifogásolt viselkedésről történő tudomásszerzést követő harmincadik napig, de legfeljebb annak megvalósulását követő kilencvenedik napig (objektív határidő) lehet megindítani.

2024-ben az Etikai Bizottsághoz öt olyan bejelentés érkezett, amellyel kapcsolatban az Etikai Bizottság vizsgálatot indított, egy ügyben a bejelentést követően az Etikai Bizottság elutasító határozatot hozott, és nem indított eljárást, mivel a panaszolt cselekedet nem valósított meg normasértést:

Az első ügyben hallgató tett bejelentést oktató ellen, hatalommal való visszaélés, emberi méltóság sorozatos megsértése miatt, a vizsgálat során a panaszok kiegészültek más, a közalkalmazotti jogviszonnyal összeegyeztethetetlen magatartásokkal. Az ügyben elmarasztaló határozat születetett, a panaszos a Munkaügyi Bírósághoz fordult. A munkaügyi per folyamatban van.

A második ügyben oktató panaszolta egy ügyében hozott döntés kapcsán az intézet eljárását. Az ügyben a vizsgálat megállapított etikai vétségeket, de nem olyan súlyúakat, amilyeneket a panaszos sérelmezett. Az ügyben a panaszolt is és a panaszos is fellebbezett, a másodfokon eljáró Egyetemi Etikai Bizottság egyes pontjaiban módosította az elsőfokon eljáró Kari Bizottság határozatát.

A harmadik ügyben hallgatók csoportja sérelmezte egy oktató megnyilvánulásait a nyilvánosság előtt, az ügyben részben elmarasztaló határozat született, melyet a másodfokon eljáró Etikai Bizottság objektív határidőkre tekintettel részben módosított.

A negyedik ügyben hallgatói magatartást panaszoltak hallgatók és oktatók. Az ügyet kivizsgálta az Etikai Bizottság, de megítélése szerint a panaszolt magatartás objektíven nem volt szankcionálható, ugyanakkor felhívta a panaszolt figyelmét az elváró magatartásra.

Az ötödik ügyben két hallgató panaszolt egy oktatót sorozatos normaszegés, hatalommal való visszaéléssel kapcsolható problémák miatt. Az eljárást a bizottság lefolytatta, határozatot hozott, két ponton etikai vétséget állapított meg. A határozatot a panaszolt is és a panaszosok is megfellebbezték, a másodfokú eljárás még nem zárult le.

A hatodik ügyben hallgató panaszolt oktatót, vélelmezve, hogy egy érdemjegy indoklásával emberi méltóságában sértette meg. A bizottság áttekintette a beadványt, és megállapította, hogy nem valósult meg normaszegés, az oktató indoklása nem volt kifogásolható.

A bizottság kezdeményezte az objektív vizsgálati határidő kiterjesztését 180 napon túlra.

Budapest, 2025. február 28.

|  |
| --- |
| Dr. Gintli Tibor egyetemi tanár, |
| az Etikai Bizottság elnöke |
| s.k. |